Onderwysdepartement verduidelik oor seksonderrig | Maroela Media
Die departement van basiese onderwys moes dié week behoorlik bontstaan om aan ouers te verduidelik wat die nuwe leerplan vir lewensoriëntering sal behels ná 'n Sondagkoerant berig het kinders so jonk as nege sal van masturbasie geleer word.
Elijah Mhlanga, woordvoerder van die onderwysdepartement, het gesê die departement distansieer hom van die artikel wat in die Sunday Times verskyn het en het die koerant en joernalis skerp gekritiseer vir die herrie wat dit veroorsaak het.
Luidens die berig sou die handboek vir gr. 4 tot 12 ook onderwerpe soos geslagkonformiteit en enkelouergesinne as algemene verskynsel behandel.
"Die artikel is misleidend en 'n algehele wanvoorstelling van die werk waarmee die departement besig is," het Mhlanga gesê.
Hy het bevestig dat die handboeke wat van 2020 vir gr. 4 se lewensoriëntering voorgeskryf sal word, glad nie die onderwerp van masturbasie bevat nie.
"Die handboek bevat inhoud vir seksonderrig wat vir dié graad se leerder voorgeskryf word deur Unesco se internasionale tegniese gids.
"Gr. 4-leerders sal op 'n ouderdomgeskikte en sensitiewe manier geleer word waar babas vandaan kom," het Mhlanga bevestig.
Volgens hom dek die leerplan vir dié graad gesonde lewenstylkeuses en help dit kinders om konsepte soos privaatheid beter te verstaan.
Michael Swain, uitvoerende direkteur van Forsa, 'n organisasie wat hom vir geloofsvryheid in Suid-Afrika beywer, het intussen gesê dit is belangrik dat die departement kennis neem van ouers se bekommernis oor seksonderrig in skole.
"Ouers van leerders moet ten minste die geleentheid hê om deur 'n skool se beheerliggaam vooraf geken te word oor die soort onderwerpe wat in die leerplan sal verskyn," het Swain gesê.
Swain het gesê Forsa het al verskeie kere met die onderwysdepartement vergader om kommer oor hoe 'n kurrikulum ingestel word, te bespreek.
Die gesprekke het hoofsaaklik daaroor gehandel dat die regte van ouers geken moet word wanneer hul kinders aan onderwerpe soos seks en seksualiteit blootgestel word.
Forsa meen verder ook dat die leerplan nie teenstrydig kan wees met hul eie waardes, oortuigings en menings nie.
"Anders as wiskunde, sal seksonderrig altyd aan 'n onderliggende waardestelsel verbind word en dit is die prerogatief en die reg van ouers, want dit is hul primêre verantwoordelikheid om hul kinders op te voed, nie die skool of die staat s'n nie."
Swain voel dat die leerplan daarop gemik is om kinders te seksualiseer, eerder as om hulle oor seks en die verantwoordelikhede daaroor te leer.
Die ACDP se leier, Kenneth Meshoe, het die onderwysdepartement ook sterk veroordeel en gesê die departement moet hom eerder daarop toespits om vakke soos wiskunde, wetenskap en inligtingstegnologie vir kinders te leer.
Dr. Wynand Boshoff, die VF Plus se woordvoerder vir onderwyssake, het gesê die herrie onderstreep die belangrikheid daarvan dat ouers en ander belanghebbendes in die onderwys betrokke moet wees by die proses van kurrikulumvorming in Suid-Afrika.
"Dit beteken nie ons onderskryf die inhoud van lewensoriëntering nie. Die VF Plus gaan van 'n Christelike lewens-en-wêreldbeskouing uit waarin seks beskou word as 'n Godgegewe gawe wat binne die huwelik uitgeleef word. Die vak het egter 'n ander vertrekpunt en die aanbieding daarvan hang van die onderwysers af. Ons moedig leerkragte aan om professioneel op te tree en die leerinhoud oordeelkundig te behandel," het Boshoff gesê.
"Ten slotte beskou die VF Plus hierdie kortstondige storm as getuienis van die noodsaak om onderskeie kultuurgroepe die beheer te gee oor hul kinders se onderwys."
Departement van onderwys onderwys seksvoorligting
Hoenderbedryf: Partye gaan oop kaarte speel oor invoertariewe
Heel duidelik moet elke kultuurgroep beheer kry oor hul kinders se onderwys.
Ek moes jare gelede Gesins- en Geslagsvoorligting aan graad 7's aanbied. Hoewel daar positiewe aspekte was, was dit om verskeie redes 'n mislukking op die lang duur. Nou wil hulle met jonger kinders met hierdie tipe van onderrig eksperimenteer? Net omdat dit van oorsee af ingevoer is, beteken dit nie dat dit die regte ding is om te doen nie. Los hierdie sensitiewe onderwerpe eerder vir die Ouers
Graad 4? Wow, dis so verkeerd, weet nie waar om te begin nie.
En Lesufi is nerens te sien nie, hy daag net op as hy 'n probleem met Afrikaans het.
Waarom n herrie opskop? Die dae kan die jong kinders die ouers en onderwysers n ding of twee leer. Dis 2019 onthou? Kinders kry kinders om toelae te kry..wie kry eintlik die toelae en van waar die kennis? Mense moet maar die rowwe feite aanvaar.